23. schôdza NR SR - 7.deň - A. dopoludnia
Dátum: 2021-02-05
Poslanec: Blaha, Ľuboš (SMER - SD)
Druh vystúpenia: Vystúpenie v rozprave

238. Vážený pán predsedajúci, vážené dámy, vážení páni, dovoľte za poslanecký klub SMER - sociálna demokracia zhrnúť náš postoj k tejto voľbe, ako aj k jednotlivým kandidátom, najmä k tomu, ktorý bol očividne vybratý už pred niekoľkými mesiacmi. A túto frašku musíte nejakým spôsobom dokončiť, a preto sme dnes tu v takomto chvate, keďže podľa všetkých bežných pravidiel by sme tu už byť nemali a mala by táto voľba prebehnúť až budúci týždeň. Zjavne to treba urobiť čím skôr, aby Daniel Lipšic dostal svoju funkciu, ktorá mu bola prisľúbená, aby mal predseda vlády Igor Matovič svojho vrchného inkvizítora, ktorý bude upaľovať každého, kto nechce nasledovať písmo Matovičovo. Toto je účel Daniela Lipšica a kvôli tomu sme dneska tu. Kvôli tomuto bolo treba zlikvidovať pána Kováčika ako špeciálneho prokurátora. Dneska pán Šeliga ako predkladateľ krásne eufemisticky teraz pred chvíľkou povedal, že sa vzdal funkcie. No, už keby ste mu tú španielsku botu nasadili, tak asi tak sa vzdal tej funkcie. Vy ste ho tam jednoducho zavreli a budete ho tam držať a mučiť, až kým sa neuvoľnilo miesto pre vášho Daniela Lipšica. Potom ste vytvorili pre Daniela Lipšica zákon, lex Lipšic. Dovtedy nebolo možné, aby kandidoval na túto pozíciu aj neprokurátor. Odrazu to možné je a úplná náhodička, že zhodou vesmírnych okolností zrovna Daniel Lipšic, ten jediný neprokurátor, vyhrá túto voľbu. Aké náhody! To naozaj chcete povedať niekomu na Slovensku, že toto nebolo vopred pripravené? Potom zvoláte výbor, kde má prebehnúť grilovanie kandidátov a keď tento kandidát, pán Lipšic, ale aj ďalší, napríklad pán Kyseľ, dostanú tvrdé otázky odo mňa alebo kolegov z opozície, tak ste urazení, lebo my sme sa mali, my sme ich tam mali hladkať, my sme ich tam mali hladiť a vyznávať im lásku. Dokonca nielenže na Blahu ste boli urazení, že sa dovolil spýtať Lipšica na nejaké veci z minulosti. Vy ste boli dokonca na vlastného poslanca Jozefa Pročka, s ktorým sa teda nezhodnem asi v ničom, urazení, lebo si dovolil spýtať sa na autonehodu pána Lipšica. Ja o tom budem ešte hovoriť. To v akej atmosfére sme, preboha? Tak, keď sme raz na grilovaní, keď raz vypočúvame kandidátov, tak sa pýtame tvrdé otázky, či sú neni vydierateľní, či sú morálni, či sú bezúhonní, či majú v poriadku vzdelanie a či je v poriadku, pokiaľ sú spolitizovaní. Čiže, páni kolegovia, presne o týchto veciach budem hovoriť, ale hneď na úvod chcem vyjadriť protest, prečo, preboha, zrovna dnes v takomto chvate musíme procesne rozhodnúť o tom, kto bude špeciálny prokurátor. A nepýtam sa to náhodou. Ja som v pondelok a v utorok na vypočúvaní na výbore požiadal tak pána doktora Lipšica, ako aj pána doktora Kyseľa, aby boli takí láskaví a v atmosfére, v ktorej na Slovensku dneska sme, kedy tu máme kauzy plagiátorov na najvyšších poschodiach verejnej moci, predseda vlády Igor Matovič, predseda parlamentu Boris Kollár, minister školstva pán Gröhling, všetci sú plagiátori. To znamená, že podvodom získali svoje tituly, lebo podvádzali pri záverečných prácach. Tak som sa spýtal obidvoch kandidátov bez toho, že by som teda ich z niečoho upodozrieval, či by boli takí láskaví a verejnosti ukázali, poslali, poskytli svoje záverečné práce. V prípade pána Lipšica je to záverečná práca rigorózna, keďže diplomovú prácu nepísal, v prípade pána Kyseľa to isté, rigorózna práca, pretože diplomovú prácu nepísal, a v prípade pána Lipšica je to aj práca, na ktorú je taký pyšný, to znamená, za ktorú dostal titul v Harvarde v Spojených štátoch amerických (reakcia z pléna), nie v Harvarde, pán kolega, to je v Bostone. A pán Lipšic na vypočúvaní povedal, že on ju nemá problém poskytnúť. No trvalo mi dodnes popoludnia, kým som z pána Lipšica vymámil prostredníctvom ústavnoprávneho výboru, že túto prácu mi nechá niekde vo svojej firme Dentons alebo teda vo firme, kde pracuje, asi uloženú na vrátnici, že si ju môžem vyzdvihnúť. Ako máte pocit, že teraz je šanca, aby som do verejnej voľby išiel naštudovať Lipšicovu rigoróznu prácu a zistiť, že to nie je plagiát? A takto fungujeme? To ste mi nemohli dať aspoň jeden víkend? To isté platí aj o pánovi Kyseľovi. Ten sa pre zmenu vôbec neozval. To sa týka aj o práci pána Lipšica z Harvardu, tú vôbec neposlal. A kde máme teraz istotu, prepáčte, že pán Lipšic nepodvádzal pri tejto práci a že tá jeho práca v skutočnosti len kopíruje to, čo napísal do svojej rigoróznej práce a iba si preložil a uľahčil takto robotu? Veď to sú veci, ktoré by sme mali vedieť o kandidátovi. Čo keď zistíme hneď v utorok, že to je plagiátor? Budeme ho odvolávať? Alebo to necháme tak ako v prípade pána Matoviča, pána Kollára a necháme to vyhniť a budeme ďalej zamorovať verejný priestor plagiátormi, podvodníkmi a nemorálnymi indivíduami? Prepáčte, myslím si, že bolo možné počkať, ale zjavne chcete mať čím skôr na čele špeciálnej prokuratúry svojho človeka, svojho vrchného inkvizítora, ktorý bude kriminalizovať opozíciu, ktorý bude mučiť ľudí, ktorý bude upaľovať každého, kto nenasleduje písmo Matovičovo. A toto je podľa mňa v demokratickej spoločnosti choré. Dovoľte sa vyjadriť k pánovi Lipšicovi a zhrnúť tých niekoľko argumentov a tých niekoľko otázok, ktoré som sa snažil položiť aj počas vypočúvania, pretože pán Lipšic naozaj nie je nepopísaný list. Pán Lipšic je veľmi kontroverzný politik a bez všetkých emócií, ja hovorím veľmi vecne. Predstavte si, a zaznelo to aj na výbore, že by sme sa my dostali k moci a jedného z najkontroverznejších politikov, neviem, predstavte si kohokoľvek, možno aj mňa by sme teraz nominovali alebo predsedu Roberta Fica na pozíciu, ktorá je vyslovene apolitická, ktorá predpokladá to, že aby dôvera verejnosti voči takémuto človeku bola, tak tam potrebujeme mať človeka, ktorý je apolitický, u ktorého nebude ani najmenších pochybností, že nebude zneužívať svoju funkciu na to, aby kriminalizoval oponentov. Vy máte naozaj pocit, že povedzme ja alebo pán predseda Fico by bol v takejto pozícii ideálny? No, ale teraz si to obráťte. Ako sa majú naši voliči alebo voliči, ktorí nevolili vaše strany, pozerať na to, že špeciálny prokurátor, to je človek, ktorý má neuveriteľnú moc, vás môže uvrhnúť do väzby, môže vás tam takto mučiť, týrať na základe jedného podpisu. Takýto človek teraz bude na pozícii, kde bude mať takúto obrovskú moc, ale polovica populácie minimálne bude presvedčená, že je spolitizovaný, a z dobrých dôvodov. No, bol to predseda Kresťanského demokratického hnutia svojho času, bol to minister spravodlivosti svojho času, bol to minister vnútra svojho času, bol predsedom a zakladajúcim členom strany NOVA. Mimochodom, strana NOVA je dneska súčasťou vládnej koalície a spoločne s OĽANO je to najväčšia vládna strana. Čiže vy vlastne máte, budete mať špeciálneho prokurátora politika, ktorý zakladal vládnu stranu. A toto máte fakt pocit, že môžte ľuďom povedať, že bude neutrálny, nezávislý a čistý profesionál? A kto tomu má veriť? Ako pán Lipšic, samozrejme, povie, že on sa nikdy nestretne so žiadnym politikom, ale tomu naozaj niekto verí? Však to sú dvaja kamaráti s Igorom Matovičom. Nerozlučné dvojičky, spojení pupočnou šnúrou. Títo ľudia budú jednoznačne kriminalizovať opozíciu. Každý to vie, od pondelka sa začína zatvárať, zatýkať a robiť zle. Toto si naozaj nedovolia ani v Severnej Kórei, čo tu robíte, páni a dámy, dneska! A myslím si, že mali by ste naozaj aspoň skúsiť predstierať nejakú nezávislosť a nejakú neutralitu. Ja som presvedčený, že ďalší dôkaz toho, že celé to bolo len dopredu pripravená fraška, je aj to, že akým spôsobom získal Daniel Lipšic previerku NBÚ. Ako to je naozaj neuveriteľné, že nenájdete ani toľko nejakej štábnej kultúry, aby ste predstierali nejaký legálny, legitímny proces. Tak jeho dlhoročný kamarát, ktorý mu kedysi robil poradcu, Milan Krajniak, zhodou okolností dneska minister vašej vlády, minister práce, si vymyslí, že potreboval pre Daniela Lipšica ako svojho budúceho poradcu previerku NBÚ, ale zhodou okolností na ministerstve práce, kde neexistuje pozícia, kde by ste potrebovali previerku NBÚ, ale zhodou okolností on ju potreboval. Ja neviem teda, či sa bežný minister práce alebo poradca na ministerstve práce stretáva s nejakými utajovanými skutočnosťami o výplate, ja neviem, dávok v nezamestnanosti alebo kde tam potrebuje, preboha, previerku NBÚ. No Daniel Lipšic ju potreboval. A vy to považujete za náhodu? A zhodou okolností si zoberme históriu vzťahu týchto dvoch pánov, pána Krajniaka a pána Lipšica. Pán Krajniak dovtedy, kým sa nestal ministrom práce, bol známy najmä tým, že sa ocitol v spise Gorila. V spise Gorila v tzv. akčnej päťke. To bola akčná päťka pána Haščáka, ktorí vyberali kšefty v spise Gorila, keď sa tu vykrádal štátny majetok. A podľa spisu Gorila bol pán Krajniak Haščákovým človekom, jeden z tej akčnej päťky, za takého človeka ho považoval. Zhodou okolností dneska pôjde na post špeciálneho prokurátora, ktorý by mohol vyšetrovať kauzu Gorila, Daniel Lipšic, kamarát, veľmi dobrý kamarát a sused a politický súdruh pána Lipšica. A pán Krajniak, čo myslíte, čo chcel za to, aby dal tú previerku urobiť Lipšicovi, nebol to úplatok? Nebola to nejaká forma korupcie, že počkaj, ja ti vybavím previerku v NBÚ a ty mi dáš pokoj s Gorilou? Lebo keby sa vyšetrovala Gorila, tak Krajniak zahučí, Krajniak pôjde do väzby ako prvý. Ale takáto službička pre pána budúceho špeciálneho prokurátora a všetko bude zahladené. No, minimálne takéto podozrenie tu je. Je to celé netransparentné a to prostredie je veľmi, veľmi nabité korupciou, nabité politickými vzťahmi a väzbami, ktoré jednoducho my ako opozícia nemôžeme ignorovať. Navyše, keď dostane túto previerku pán Lipšic v rekordne rýchlom čase za dva mesiace, budete hovoriť, že je to úplne bežné. Nie je to úplne bežné a hlavne to nie je bežné, keď to potrebujete vyslovene účelovo získať kvôli tejto voľbe. Je každému jasné, že bolo treba to spraviť do decembra, aby ste už dneska tu mohli sedieť a v piatok popoludní zvoliť Lipšica tam, kam ho chcete mať zvoleného. A zaujímavý je aj ten súlad alebo súsled dátumov, pretože stačilo si veľmi, alebo bolo možné si veľmi jednoducho vyrátať, že keď Daniel Lipšic dostal previerku v decembri, tak o ňu musel Milan Krajniak požiadať niekedy koncom septembra. A pán Lipšic to aj potvrdil, že zhruba to takto bolo. A viete, čo sa stalo koncom septembra? Tam prišlo to slávne vyjadrenie Daniela Lipšica pre médiá a celú verejnosť, že on nebude kandidovať na šéfa Generálnej prokuratúry, lebo to bola jeho prvotná ambícia, ktorá mu zarezala, ktorú mu zarezala pani prezidentka, keď povedala, že jednoducho, ona ho jednoducho nevymenuje. Úplne z logických dôvodov. Asi nie preto, že ho nenávidí, ale preto, lebo vidí to, čo vidí každý človek na Slovensku, že nie je nezávislý a že nemôže získať dôveru veľkej časti spoločnosti, lebo je spolitizovaný skrz-naskrz. No a tak bolo rozhodnuté, že Daniel Lipšic bude špeciálny prokurátor. Stretli sa na koaličnej rade, predpokladám. Igor povedal Milanovi, Milan, vybav mu NBÚ previerku. To bol 25. september, presne to sedí dátumovo. Ty to, Daniel, teraz vyhlásiš, že ty si vlastne nikdy nechcel byť vôbec generálnym prokurátorom, to ti vôbec nenapadlo, ale zhodou okolností ti napadne o chvíľku, že chceš byť tým špeciálnym prokurátorom. A toto teraz sa udialo úplne zjavne a vy tu predstierate, že tu máte nejaký transparentný proces, že my tu vypočúvame verejne, že takéto náhody, že zrovna jeden neprokurátor Daniel Lipšic sa prihlási a my mu to zrovna umožníme svojím zákonom. Ako nerobte z tých ľudí bláznov, tak to povedzte na rovinu, no chceli sme Daniela Lipšica, tak ho tam budeme mať. Je to náš Urválek, ktorý tu bude kriminalizovať SMER, Fica, Blahu, všetkých a zavre nás. Tak to povedzte na rovinu, lebo o tom to je. O ničom inom. Ako boli tu aj iní kandidáti, samozrejme, ktorí sa snažili zaliečať sa vládnym poslancom. Pán Kysel, ten kvôli tomu dokázal vrhnúť ešte aj Milana Lučanského do väzby a tam sa mu vylupovali oči, potkýňal sa o papuče a nakoniec zomrel. Lebo to bolo najpotrebnejšie, aby ukázal, aký on dokáže byť tvrdý na tú opozíciu. Iní kolegovia sa snažili takisto svojským spôsobom. Pán Špirko, pán Šanta, no, ale Daniela Lipšica sa prekonať nedá. To je ten váš skutočný kandidát, ten, ktorý nemá žiadne zábrany, ten, ktorý bude zatvárať hlava-nehlava, vrchný inkvizítor Lipšic. Viete, keby aspoň ten kandidát bol kvalitný, ja som sa pýtal špeciálne pána Lipšica aj na jeho vzdelanie. Ja teraz nehovorím, že on je nejako málo inteligentný človek, nechcem ísť do nejakej osobnej roviny. Zjavne inteligenciu má a myslím si, že ju využíva na veľmi, veľmi nepekné veci, pointa je inde. Tuto ten pán je protekčné dieťa, on dostal svoje vzdelania vďaka tomu, že bol vždy protekčným dieťaťom. Ako mohol dostať justičnú skúšku? To je veľmi starý spor, ktorý veľmi dobre poznáte. Podľa, pre všetkých smrteľníkov na Slovensku platilo v tom čase, že pokiaľ chceli dostať justičnú skúšku, tak museli mať trojročnú prax a aspoň jeden rok na súde. Pán Lipšic bol ale protekčný, on bol v tom čase vedúcim služobného úradu na ministerstve spravodlivosti u svojho spolustraníka a šéfa straníckeho pána Čarnogurského a mal vo svojej moci, mal kompetenciu udeliť si výnimku, aby na tú justičnú skúšku mohol ísť aj napriek tomu, že nesplnil tieto podmienky. On si vlastne povedal, že preňho stačí prax v tom, že pôsobil na ministerstve, čo zákon ale neumožňoval, a navyše tú ročnú prax na súde, ktorá je nevyhnutá, on nahradil svojou vojenčinou. On mal vojenčinu na vojenskej prokuratúre a naozaj, povedzte mi, či súd a prokuratúra sú to isté. Ja som síce laik, ale myslím si, že nie. Takže on nesplnil podmienku, ale napriek tomu ho pripustili akýmsi zázrakom k justičnej skúške. Povedzte mi, ako je toto možné? Bežný smrteľník takéto možnosti nemá, ale pán Lipšic takéto možnosti má. Protekčné dieťa. Človek, ktorý sám sebe schváli výnimku alebo využije svoje stranícke a mocenské väzby na to, aby dostal justičnú skúšku, by tu vôbec nemal byť v hre. Ten človek by nemal byť nieže dneska kandidátom na šéfa špeciálnej prokuratúry, on by nemal byť ani advokátom. Ako neviem, či ste do toho zákona lex Lipšic dali, že môže byť kandidátom na špeciálneho prokurátora aj hutník, pretože zjavne hutníci sú momentálne to, čo chcete reprezentovať a dokonca môžu byť aj šéfovia nemocnice. Ale myslím si, že pán Lipšic, pokiaľ má mať aspoň nejaké právne vzdelanie, no tak jednoducho on ho nemá, nemá ho, nemá justičnú skúšku, ktorú potrebuje. A aj to jeho vzdelanie, viete, keď si niekto má potrebu zaklamať do svojho životopisu a napísať si do svojho životopisu straníckeho rok 1997 - PhD. a potom sa vyhovára, že on tým myslel iba začiatok štúdia. No povedzte, niektorí z vás tu majú aj vysokoškolský titul, kto si napíše rok a titul a tvári sa, že to začal študovať? Ja som použil príklad pani Nicholsonovej, ktorá začala nedávno študovať vysokú školu, gratulujem jej, na diaľku, tak viete si predstaviť, že by ona napísala, koľko je, 2020 - Mgr. a o päť rokov možno dostane, keď zvládne tie kritériá. Veď to je podvod. Ale pán Lipšic s kamennou tvárou mi na výbore povie, on také si nikdy v živote v životopise neuvádzal. Takto som mu to ukázal a zrazu už sa krútil ako had. Ale takto to nemôže fungovať! Prichytený pri klamstve v priamom prenose. A to neboli moje výmysly, to bolo z médií vybrané, z Nového času, kde bola fotografia jeho straníckeho životopisu ako predsedu strany NOVA, kde bolo napísané 1997 - PhD. A klamal. Takýto človek má stáť na čele špeciálnej prokuratúry? Veď to má byť úplne bezúhonný človek, kde ani smietku v oku nenájdete a kde nenájdete žiadnu politickú súvislosť s niekým. V civilizovaných štátoch je úplne bežné, že pokiaľ špeciálny prokurátor mal nejakú politickú minulosť aspoň niekde jeden deň, dva dni niekde, tak okamžite ide dole. A vy tu máte jedného z najkontroverznejších a najnenávistnejších politikov voči SMER-u a voči opozícii. A vy si ho tam úplne na hulváta idete dať na miesto špeciálneho prokurátora. A meníte kvôli nemu zákony a meníte kvôli nemu všetko a ešte aj procesy, ktoré sú v rámci Národnej rady. Považujem to za absolútne, ale absolútne zvrátené. Keď sa bavíme o vzdelaní Daniela Lipšica. Ja som mu pripomenul aj tú zaujímavú náhodu, že on bol v čase, keď sa stal vedúcim služobného úradu na ministerstve spravodlivosti, v čase, keď sa tu, pamätáte, bojovalo proti mečiarizmu a teraz tu prichádzali zo zahraničia rôzne ponuky pre tých, ktorí chceli ísť do tohto boja. A zhodou okolností v tomto období sa dostane k pánovi Lipšicovi ponuka, parádna ponuka, že mu americkí daňoví poplatníci zaplatia kurz na jednej z naprominentnejších škôl, Harvardskej univerzite, kde stojí štúdium, ktoré absolvoval Daniel Lipšic, zhruba 69-tisíc dolárov. Toto strčí niekto Danielovi Lipšicovi na stôl, že, Danko, poď. A on je v tom čase zrovna vedúcim služobného úradu na ministerstve spravodlivosti. Ťažko politická osoba. Ja, len si tak predstavte, že zoberte si situáciu, že niekto z nás by dostal takéto štipendium z Moskvy alebo z Petrohradu, alebo z Ruska. Že by nám niekto zaplatil 69-tisíc dolárov alebo teda ekvivalent v rubľoch, že poď študovať. Ono sa to takto robievalo aj za bývalého režimu. Ja si pamätám aparátčici boli takto vysielaní do Moskvy do tých škôl, potom sa vracali celí spokojní a boli tu potom z nich veľmi kvalitní, súčasťou aparátu z čias komunizmu. No ale dneska je to to isté, dneska tu pošlú Daniela Lipšica do Harvardu. Ja som, teda pre mňa je veľkou otázkou, či to bolo naozaj do Bostonu alebo do, skôr do Langli, ale je stále možné, že tam niečo vyštudoval. Ale prečo potom nechce ukázať svoju záverečnú správu? Doteraz mi ju neukázal a zjavne má s tým problém. A nie, aby sme my počkali, kým ju ukáže, my potrebujeme ho rýchlo dosadiť na ten flek a nedáme mu ani šancu, aby sa vyvinul. Viete, ja som presvedčený, že takúto ponuku, 69-tisíc od amerických daňových poplatníkov, od Fulbrightovej nadácie, ktorú, ktorej komisiu, ktorá o tomto rozhoduje, menuje sám prezident Spojených štátov amerických, to nie je apolitická vec. Tak takúto ponuku dostane preto, lebo od vás niečo potom aj budú chcieť naspäť, je to dosť možné. Minimálne je tu podozrenie. A ja som sa potom pozrel na kariéru Daniela Lipšica a zarazili ma niektoré súvislosti. No, tak viete, keď celé hnutie KDH, všetci ministri KDH v čase, keď bola vojna v Iraku, kriminálna vojna v Iraku, kvôli rope tam zavraždili cez milión ľudí. Viete, ktorý jediný minister KDH hlasoval za vyslanie slovenských vojakov? KDH hlasovalo celé proti, ale Daniel Lipšic, podpredseda KDH, zhodou okolností hlasoval za podporu americkej vojny v Iraku a za vyslanie slovenských vojakov. Možno náhoda. Viete, ten Lipšicov kontroverzný alebo ambivalentný vzťah k morálke pokračoval počas celej jeho politickej kariéry, to nie je iba otázka vzdelania. Pamätáme si to, ako minister posielal vodné delá na ľudí, na ľudí, ktorí protestovali proti Gorile, ľudí, ktorí protestovali proti Pente, ktorá bola súčasťou spisu Gorila. A dneska sa hrá na najväčšieho nepriateľa Penty. Potom robil jej advokáta človek, ktorý robil advokáta Pente, človek, o ktorom Haščák, resp. o ktorom písal Kočner vo svojej Threeme, že Haščák sa s ním dohodol, Haščák sa s ním vysporiadal, Daniel Lipšic mu robil advokáta, resp. jeho firme. A toto má byť človek, ktorý bude dneska bojovať proti organizovanému zločinu? Človek, ktorý bude bojovať proti korporáciám, proti finančným skupinám, proti povedzme Pente? Pozrite sa, čo píše Penta, pardon, SME. Niekedy si to mýlim z nejakého dôvodu, predstavte si, čo píše SME o Lipšicovi, to sú, to sú ódy na radosť. Oni ho milujú. Všetky plátky Penty milujú Lipšica. Áno, pravda, Kočner to povedal jasne. Haščák sa s Lipšicom vysporiadal. A tu máme krásny výsledok. Ale ja nechcem mať špeciálneho prokurátora človeka Penty. Neviem ako vy, ale ja nie. Nechcem, aby tu bol na motúziku Matoviča a motúziku Haščáka. Je to veľmi nebezpečné a takéto prepojenia by mali každého kandidáta diskvalifikovať, ale vy na hulváta si Daniela Lipšica presadzujete. No a ten najznámejší prípad, a nechcem to naozaj zneužívať, lebo autonehoda, ktorá sa stala aj v prípade Daniela Lipšica, určite nebola naschvál. Určite nebola úmyselná, určite to Daniel Lipšic nespravil z nejakej zlovôle. Ale zabil človeka, zabil nevinného človeka a nebolo to pri dodržaní všetkých pravidiel, on ho zabil pri porušení rýchlosti. Išiel rýchlejšie, ako mal, a priamo na priechode pre chodcov, kde máte dávať zvýšený pozor. Viete, nikto asi neželá, keď sa takéto niečo stane, človeku nepodmienečný trest, teda nie nikto, jeden sa predsa len našiel, Daniel Lipšic. Daniel Lipšic si urobil politickú kariéru na tom, že chcel mať prísne tresty pre tých, ktorí zrazili ľudí. A nemuselo to byť ani na priechode. Príklad Víťazoslava Mórica, bývalého predsedu SNS. V roku 2004 zrazil za priechodom chodkyňu, dodržal rýchlosť, ale zúrivý Lipšic volal po tom, aby dostal nepodmienečný trest, aby išiel do basy natvrdo. A potom prišla čo? Potom prišla karma a Lipšic zrazil človeka, nie za priechodom, ale na priechode a nie pri dodržaní rýchlosti ako Móric, ale tým, že porušil rýchlosť a odrazu už nebolo treba dávať bezpodmienečný trest. Daniel Lipšic sa nepostavil pred kamery, že žiadam pre seba exemplárny trest ako pre všetkých ostatných a chcem ísť natvrdo do basy. Ten súd by ho tam aj tak neposlal. Ale on to mohol aspoň morálne, bezúhonne žiadať, lebo bol by aspoň uveriteľný, konzistentný. Ale nie, v tej chvíli ukázal svoju pravú tvár. To pokrytectvo, tú faloš, ktorú má v sebe. Teraz si predstavte, že toto bude špeciálny prokurátor a stane sa, že bude nejaké obvinenie Igora Matoviča, mimochodom, jeho klienta, on je advokát Igora Matoviča, Andreja Kisku, on tuším zastupuje ako právnik kompletne celú vládu a on ich má teraz vyšetrovať a prenasledovať alebo nejakým spôsobom nezávislo overovať ich trestné oznámenia, trestnú činnosť? Veď si to predstavte. Vo svojom prípade zrazu neplatilo padni, komu padni. Daniel Lipšic stále hovorí, padni, komu padni. Matovič stále hovorí padni, komu padni. No ale v prípade Matovičovej, pardon Lipšicovej autonehody nepadlo. Nedostal trest, no ešte je dneska v podmienke. Čo je ďalšia fantastická vec, to budeme asi originál na celom svete. Unikát, my budeme mať špeciálneho prokurátora v podmienke! On je vo výkone trestu. On bude chodiť sa hlásiť ku kurátorovi, či ku komu sa chodí hlásiť, neviem, nebol som ešte v takejto podmienke. To je neuveriteľné! To je neuveriteľné! Ja vám naozaj chcem pogratulovať, lebo vy sa chcete zapísať do svetových historických análov. Veľmi ste ma kritizovali, a teda aj médiá, však každý, kto sa v liberálnej bratislavskej kaviarni namanul, kritizoval Blahu za to, že si dovolil vytiahnuť otázku vydierateľnosti Daniela Lipšica, lebo som sa zaoberal tým, že jeho dlhoročný spolupracovník Gábor Grendel a pani novinárka, ak tak môžem nazvať, pani Dibáková tiež ako aureola nezávislosti nekonečna, keď si vypisuje SMS-ky s Grendelom, ale to teraz nejdem komentovať. Tak oni dvaja komunikujú ako priatelia rodiny zjavne o Danielovi Lipšicovi a hovoria o jeho záletníctve, o tom, ako podvádza svoju ženu a podobne. A teraz my o tom nemáme právo hovoriť. Prepáčte, ale nie je takýto kandidát vydierateľný? Čo keď teraz on zapiera to, že niekedy zahýbal žene, nejaký mafián príde za špeciálnym prokurátorom, ak ho zvolíte, čo asi zjavne zvolíte, a bude ho vydierať, že, prosím ťa, rozhodni takto, lebo inak vytiahnem túto komunikáciu, toto video, čo som si tu nafotil a tak ďalej. Toto je riziko, bezpečnostné riziko. Mne je srdečne jedno, čo robí vo voľnom čase pán Daniel Lipšic. Dôležité je, že či je vydierateľný. A on nám na to povie, že keďže tá komunikácia pochádzala od Mariana Kočnera, tak to ako on sa k tomu nevyjadrí. Ako toto má povedať aj Sulík? Však on bol na raňajkách s Marianom Kočnerom a tiež to natáčal Kočner a zrejme to aj vytiahol Kočner. Takže vlastne Sulík mohol povedať, že ja sa k tomu nevyjadrím, a ďalej by si žil spokojne svojím veselým životom. To myslíte vážne? Veď to bolo v médiách. Ja neviem, či to išlo od Kočnera alebo od koho, bolo v médiách, že pán Lipšic podľa Grendela a Dibákovej zahýba svojej žene. On to popiera, resp. nechce sa k tomu vyjadrovať, lacným argumentom, že to je ako od Kočnera, a vy to beriete. Veď ten človek je vydierateľný! Ten človek je vydierateľný a opäť je tu ďalšie podozrenie, že nebude napĺňať svoju funkciu tak, ako ju napĺňať má. A to už ani nehovorím, prepáčte, tá komunikácia s pani Zsuzsovou, údajnou vrahyňou, tou vrahyňou, o ktorej teda vy tu vyplakávate úplne tým najväčším spôsobom, lebo ste tancovali na hrobe Jána Kuciaka a pani Kušnírovej, slečny Kušnírovej. Tak to vám nevadí a nechcete naozaj relevantný dôkaz, že takáto komunikácia neprebehla? Ako tá báchorka od Lipšica, že to bolo hacknutý Facebook, tomu chcete niekto veriť? Ako Boris Kollár, nech mám akékoľvek výhrady, je aspoň chlap a priznal sa k tomu, že jej tam kupoval autíčko a že tam mali spolu techtle-mechtle. Ale Lipšic sa ani nevie priznať ako chlap, že so Zsuzsovou mal veľmi šteklivú komunikáciu? Viete, myslím si, že tento druh ľudí, ktorí sa neustále za niečo skrývajú, ktoré sú protekčné deti. Papaláši, ktorí im pomáhajú, či už tam z Ameriky dostávajú peniaze, či už si justičnými skúškami pomáhajú, potom zahladzujú rôzne stopy, hackli mu Facebook, jasné. Takíto ľudia nepatria na čelo špeciálnej prokuratúry. Takíto ľudia nepatria ani do vrátnice na JRD. Takíto ľudia by nemali mať priestor na to, aby svoju zlobu a svoju zlosť ventilovali tým, že budú ubližovať politickým oponentom. A posledná vec, lebo vidím, že sa mi kráti čas. Keď si pozriete, kto kedysi pracoval v sekretariáte Daniela Lipšica v čase, keď bol ministrom vnútra, to sa až tají dych, lebo zrazu zistíte, že všetci tí, ktorí ovládajú bezpečnostné zložky štátu, odkedy nastúpila vláda Igora Matoviča, to všetko má pôvod na Lipšicovom sekretariáte. Pán Krajniak bol jeho poradca, dneska sedí v bezpečnostnej rade štátu. Pán Pčolinský je dneska šéfom SIS - Slovenskej informačnej služby, tajnej služby, a to bol jeho šéf služobného úradu, dvojka na ministerstve, úradná dvojka. Politická dvojka bol pán Žilinka, ten je dneska generálny prokurátor, pán Grendel bol jeho hovorcom a dodnes sú veľkí kamaráti, o ktorom si s Dibákovou rozprávajú a podobne v esemeskách. Pán Grendel je podpredseda parlamentu, ktorý má na starosti bezpečnostnú politiku OĽANO - najväčšej vládnej strany v parlamente. Oni majú kompletne človeka všade, jedna krásna, veľká, rozrastená chobotnica. A Daniel Lipšic je tohto súčasťou, ak tomu nevelí. A vy tomuto človeku chcete dať takúto obrovskú moc. Vy chcete tejto organizovanej skupinke zveriť takú koncentrovanú moc, že to môže rozložiť celý štát. A ja sa pýtam, prečo toto robíte? Ja by som strašne rád porozprával niekoľko vecí o pánovi Kyselovi, asi sa prihlásim aj v ústnej rozprave, ale, prosím vás, ak ešte máte štipku zdravého rozumu. Daniel Lipšic za túto, ešte raz opakujem, musím súhlasiť aj s pánom Pročkom, čo povedal na výbore, Daniel Lipšic jednoducho nie je vhodný kandidát na špeciálneho prokurátora, je to človek, ktorý si nikdy nemôže získať dôveru všetkých občanov Slovenskej republiky a na post špeciálneho prokurátora vy potrebujete mať dôveru. Páni kolegovia, poslednýkrát vás žiadam, zhoďte tohto pána zo stola. Slovensko nepotrebuje veľkého inkvizítora, Slovensko potrebuje nestranných... (Prerušenie vystúpenia predsedajúcim.) Laurenčík Milan, podpredseda NR SR 239. Pán poslanec, váš čas vypršal. (Povedané súbežne s poslancom.) Blaha, Ľuboš, poslanec NR SR 240. ... spravodlivých prokurátorov. Ďakujem veľmi pekne. (Povedané súbežne s predsedajúcim.)